次韻過顧子美話舊因遊惠山
作者：汪藻
朝代：宋

paragraphs: 放船出郭溪渾渾，乘潮夜到吾家門。
潮頭細卷落花雨，濕櫓不驚春夢魂。
君家難忘復易識，依然井徑當丘樊。
向來惡子下闚處，繞屋但見清陰繁。
飄零懷抱少傾倒，一見故人如故園。
嗟予何因得之子，舊事請自鍾陵論。
鍾陵當日盛遊集，往往前輩風流存。
嘯歌雖容阮籍逸，人物不數王融諼。
我時三十君始壯，矯矯兩鶴俱乘軒。
大兒洪徐小兒向，此外餘子何勞吞。
龍沙買酒醉秋月，倒牀但聽長江奔。
秖今相去能幾日，世事反復那勝言。
一官得謫大如屋，五年乞米供朝昏。
頗疑造物乃知我，欲使晚節窮彌敦。
君看靜躁不同者，王孫顧肯還爲猿。
飲酣起步青松根，共瞻佛宇諸峰尊。
席邊正喜泉潄壑，風外已復烏啼村。
箇中好著我輩人，寄與石上留窪樽。